Diari Oficial de la Generalitat Valenciana


Sumari del DOGV 4239, del 30-04-2002 (2002/4459)

DECRET 61/2002, de 23 d'abril, del Govern Valencià, pel qual s'aprova el Reglament de desplegament de la Llei 1/2001, de 6 d'abril, de la Generalitat Valenciana, per la qual es regulen les unions de fet.
-----------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2002/04/23/61/dof/vci/html**

### Dades del document

Número de DOGV
:   4239

Data del DOGV
:   30-04-2002

Secció del DOGV
:   I. DISPOSICIONS GENERALS

Número del document
:   2002/4459


Data del document
:   23-04-2002

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * legislació
    * Dret social

DECRET 61/2002, de 23 d'abril, del Govern Valencià, pel qual s'aprova el Reglament de desplegament de la Llei 1/2001, de 6 d'abril, de la Generalitat Valenciana, per la qual es regulen les unions de fet. [2002/X4459]
  
El Decret 250/1994, de 7 de desembre, del Govern Valencià, va crear el Registre d'Unions de Fet de la Comunitat Valenciana, reconeixent el dret a inscriure's en aquest, amb independència de la seua orientació sexual, a les unions de fet els components de les quals tingueren la seua residència habitual en el territori de la Comunitat Valenciana. Per la seua banda, aquest decret va ser objecte de desplegament per l'Ordre de 15 de febrer de 1995, de la Conselleria d'Administració Pública, en el qual es van regular aspectes de la tramitació, les inscripcions i les extincions de les unions de fet, entre altres qüestions. En aquestes normes no es regulaven els efectes jurídics que produïa la constitució i el manteniment de les unions de fet, tenint un caràcter més bé testimonial respecte a la realitat social de les anomenades parelles no estables.
  
L'increment constant en el nombre de les unions de fet i l'acceptació majoritària per la societat d'aquest tipus de situacions, així com la necessitat d'aconseguir un mecanisme d'equilibri i d'igualtat per a aquelles persones que pel lliure exercici de les seues opcions puguen sentir-se discriminades, han determinat que les Corts Valencianes aprovaren la Llei 1/2001, de 6 d'abril, reguladora de les unions de fet, que resulta d'aplicació a les persones que convisquen en parella, de forma lliure, pública i notòria, vinculades de forma estable, almenys durant un període ininterromput de dotze mesos, existint una relació d'afectivitat, i que voluntàriament decidisquen sotmetre's a aquesta Llei mitjançant la inscripció de la unió en el Registre Administratiu d'Unions de Fet de la Comunitat Valenciana. Aquesta llei suposa un salt qualitatiu important perquè a més, de regular els requisits per a la constitució i extinció de les unions de fet, la forma de la seua acreditació i la possibilitat d'establir els que hi conviuen voluntàriament en escriptura pública els pactes que regisquen les seues relacions econòmiques, també reconeix que els drets i les obligacions establits en la normativa valenciana de dret públic s'apliquen als membres de la unió de fet, en especial, en matèria pressupostària, de subvencions i de tributs propis, i fins i tot, respecte del personal al servei de la Generalitat Valenciana, declara que els membres de la unió de fet mantindran els mateixos beneficis reconeguts a les parelles que hagen contret matrimoni.
  
La llei esmentada, en la seua disposició final segona, ordena al Govern Valencià que en el termini màxim d'un any la desenvolupe reglamentàriament, existint remissions específiques a la regulació reglamentària del procediment d'inscripció i de l'expedient contradictori que haja d'observar-se (article 3 de la llei), i de la forma per a fer constar la concurrència de causa extintiva de la unió de fet per a la seua inscripció en el registre (article 7).
  
El principi de contradicció, que regeix en qualsevol procediment administratiu, exigeix que es garantisca la presència dels titulars dels distints interessos en joc, confrontant les seues opinions, abans d'adoptar la resolució. En el procediment de constitució d'una unió de fet subjau, d'una banda, una opció de caràcter personal, irrenunciable i de caràcter voluntari, i d'una altra, la necessària concurrència de voluntats de les persones que formen la parella, a diferència de l'extinció que pot produir-se per voluntat unilateral d'una de les parts, per la qual cosa el principi de contradicció en aquest àmbit exigeix el coneixement i la comprovació de la voluntat de cada u dels membres de procedir a la inscripció constitutiva en el Registre Administratiu d'Unions de Fet de la Comunitat Valenciana, així com l'acreditació del requisit de la convivència durant el període mínim fixat en la Llei d'unions de fet. Per les esmentades circumstàncies, en aquest decret es garanteix la necessària contradicció en la tramitació del procediment d'inscripció mitjançant diversos mecanismes: en primer lloc, exigint que la sol·licitud d'inscripció se subscriga conjuntament pels dos membres de la unió de fet; en segon lloc, advertint que perquè puga adoptar-se la resolució per la qual s'acorde la inscripció de la unió de fet resulta necessària la compareixença personal i conjunta dels dos membres d'aquesta davant l'encarregat del Registre Administratiu d'Unions de Fet de la Comunitat Valenciana, excepte quan s'aporte escriptura pública en què quede constància que aquests dos membres manifesten la seua voluntat de constituir la unió o quan es produïsca la compareixença d'apoderat de poder notarial especial a l'efecte, sempre que en aquests casos es produïsca la compareixença personal de l'altre membre; en tercer lloc, exigint la declaració de dos testimonis majors d'edat; i, en quart lloc, preveient que en el cas que la sol·licitud és subscrita per un dels membres de la unió de fet, es procedisca al requeriment a l'altra persona designada en la sol·licitud com a membre de la unió de fet perquè es manifeste expressament sobre la seua intenció o no de formar part de la unió, tot evitant-se d'aquesta manera que pogueren produir-se eventuals inscripcions en contra de la voluntat d'un dels membres de la parella.
  
D'altra banda, aquest decret aborda altres qüestions que mereixen ser destacades, com facilitar la prestació del consentiment dels membres de la unió de fet en la província de la seua residència d'acord amb el principi de major proximitat als ciutadans i d'evitar les incomoditats de llargs desplaçaments, o els efectes de la reconciliació dels membres de la unió de fet, o els tipus i els procediments d'inscripció registral, les formes d'acreditar la convivència o els requisits que han de concórrer en els testimonis.
  
Atés que el Decret 250/1994, anteriorment esmentat, va ser aprovat amb data anterior a la publicació de la Llei 1/2001, i per a aconseguir la seua plena adequació a la nova norma legal, s'estima convenient derogar aquest reglament així com l'ordre que es va dictar en el seu desenvolupament i procedir a regular en un nou decret del Govern Valencià tots els aspectes que necessiten ser desenvolupats de l'esmentada llei.
  
En virtut d'això, d'acord amb el que estableix l'article 38 i concordants de la Llei 5/1983, de 30 de desembre, de Govern Valencià, amb el previ informe del Consell Valencià de Benestar Social, a proposta conjunta del conseller de Benestar Social i del conseller de Justícia i Administracions Públiques, d'acord amb el Consell Jurídic Consultiu de la Comunitat Valenciana i després de la deliberació del Govern Valencià, en la reunió del dia 23 d'abril de 2002,
  
DECRETE
  
Article únic
  
S'aprova el Reglament de desplegament de la Llei 1/2001, de 6 d'abril, de la Generalitat Valenciana, per la qual es regulen les Unions de Fet, i que s'insereix com annex d'aquest decret.
  
DISPOSICIONS TRANSITÒRIES
  
Primera
  
D'acord amb la disposició transitòria segona de la Llei 1/2001, de 6 d'abril, de la Ge-neralitat Valenciana, per la qual es regulen les Unions de Fet, les inscripcions d'unions en el Registre d'Unions de Fet de la Comunitat Valenciana, regulat pel Decret 250/1994, de 7 de desembre, del Govern Valencià, i en l'Ordre de 15 de febrer de 1995, de la Conselleria d'Administració Pública, s'integraran d'ofici i de manera automàtica en el registre previst en aquest decret.
  
Segona
  
A les sol·licituds d'inscripcions constitutives, marginals o de baixa en el Registre d'Unions de Fet de la Comunitat Valenciana que encara no s'hagueren resolt a l'entrada en vigor d'aquesta norma, se'ls aplicaran els preceptes d'aquest decret.
  
DISPOSICIÓ DEROGATÒRIA
  
Queden derogades les normes següents:
  
a) El Decret 250/1994, de 7 de desembre, del Govern Valencià, pel qual es crea el Registre d'Unions de Fet de la Comunitat Valenciana.
  
b) L'Ordre de 15 de febrer de 1995, de la Conselleria d'Administració Pública, per la qual es desplega el Decret 250/1994, de 7 de desembre, del Govern Valencià.
  
DISPOSICIONS FINALS
  
Primera
  
Efectes de l'eventual inscripció en el Registre Civil d'unions de fet els membres del qual estiguen empadronats a la Comunitat Valenciana
  
Si la legislació de l'Estat preveu la inscripció en el Registre Civil d'unions de fet que complisquen els requisits mínims establits en aquest decret, a les unions de fet inscrites en aquest Registre es reconeixeran automàticament els efectes jurídics previstos en aquest decret, sempre que, almenys, un dels seus membres estiga empadronat a la Comunitat Valenciana
  
Segona. Entrada en vigor
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
Tercera. Desenvolupament reglamentari
  
S'autoritza el titular de la Conselleria davall la dependència del qual es trobe el Registre Administratiu d'Unions de Fet de la Comunitat Valenciana per a dictar, en l'àmbit de les seues competències, totes aquelles normes i instruccions que siguen necessàries per a l'aplicació del reglament annex.
  
València, 23 d'abril de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Benestar Social,
  
RAFAEL BLASCO CASTANY CARLOS
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX
  
Reglament de desenvolupament de la Llei 1/2001, de 6 d'abril, de la Generalitat Valenciana, per la qual es regulen les Unions de Fet.
  
Capítol I
  
Del Registre Administratiu d'Unions de Fet
  
de la Comunitat Valenciana
  
Article 1. Naturalesa i finalitat
  
El Registre Administratiu d'Unions de Fet de la Comunitat Valenciana té exclusivament caràcter administratiu, i la inscripció en aquest constitueix requisit necessari perquè siguen aplicables als integrants de la unió de fet els beneficis, els drets i les obligacions previstos en el capítol V de la Llei 1/2001, de 6 d'abril, de la Generalitat Valenciana, reguladora de les Unions de Fet.
  
Article 2. Adscripció
  
1. El Registre Administratiu d'Unions de Fet de la Comunitat Valenciana serà únic i estarà adscrit al corresponent òrgan directiu de l'administració de la Generalitat Valenciana que tinga atribuïdes les funcions de registre de les entitats jurídiques.
  
2. Correspondrà al titular d'aquest òrgan vetlar pel bon funcionament del registre, així com concedir o denegar les inscripcions que se sol·liciten.
  
Article 3. Seu del Registre Administratiu d'Unions de Fet de la Comunitat Valenciana
  
1. El Registre Administratiu d'Unions de Fet de la Comunitat Valenciana tindrà la seu a la ciutat de València.
  
2. Els membres de la unió de fet amb residència en les províncies d'Alacant o de Castelló podran prestar el consentiment per a la inscripció constitutiva de la seua unió de fet, o per a la inscripció de les notes marginals o de baixa, o per a la declaració de reconciliació a què es refereix l'article 9 d'aquest reglament, si és procedent, en la corresponent Direcció Territorial de la Conselleria de què depenga el Registre Administratiu d'Unions de Fet de la Comunitat Valenciana.
  
Article 4. Llibre Registre
  
En el Registre Administratiu d'Unions de Fet de la Comunitat Valenciana es portarà, manual o informàticament, el Llibre Registre, en què es practicaran els assentaments d'inscripció regulats en aquest decret.
  
Aquest llibre estarà format per fulls mòbils, foliades i segellades, que s'encapçalarà amb les corresponents diligències d'obertura i tancament.
  
Capítol II
  
De les inscripcions
  
Article 5. Classes d'inscripcions
  
Les inscripcions en el Llibre Registre podran ser de tres tipus:
  
a) Constitutives.
  
b) Marginals.
  
c) De baixa.
  
Article 6. Inscripcions constitutives
  
1. La inscripció constitutiva és aquella que té com a efecte la constitució d'una unió de fet, als efectes de la Llei 1/2001, de 6 d'abril, de la Generalitat Valenciana, reguladora de les Unions de Fet.
  
2. La inscripció constitutiva és la que deixa constància de l'existència de la unió de fet, i ha de recollir les dades personals suficients per a la correcta identificació dels seus membres, la data de la resolució en què s'acorde la inscripció i el número de l'expedient administratiu obert per a cada unió de fet.
  
3. Perquè puga practicar-se la inscripció constitutiva de la unió de fet, serà necessari que els membres, amb independència de la seua orientació sexual, convisquen en parella, de forma lliure, pública i notòria, vinculats de forma estable per una relació d'afectivitat, com a mínim durant un període ininterromput de dotze mesos, tot sotmetent-se voluntàriament a la Llei 1/2001, de 6 d'abril, de la Generalitat Valenciana, reguladora de les unions de fet, i a més havent d'estar empadronat, almenys, un dels membres a la Comunitat Valenciana.
  
4. Als efectes d'aquest reglament, no podran constituir una unió de fet:
  
a) Els menors d'edat no emancipats.
  
b) Les persones lligades pel vincle matrimonial.
  
c) Les persones que formen una unió estable amb una altra persona o que tinguen constituïda una unió de fet inscrita amb una altra persona.
  
d) Els parents en línia recta per consanguinitat o adopció.
  
e) Els parents col·laterals per consanguinitat o adopció dins del tercer grau.
  
5. No podrà pactar-se la constitució d'una unió de fet amb caràcter temporal ni sotmetre's a condició.
  
Article 7. Inscripcions marginals
  
1. D'acord amb el que disposa l'article 4 de la Llei 1/2001, de 6 d'abril, de la Generalitat Valenciana, per la qual es regulen les Unions de Fet, podran ser objecte d'inscripció marginal tant els pactes vàlids dels membres de la unió de fet sobre les seues relacions econòmiques durant la seua convivència i sobre la liquidació d'aquestes, com aquelles modificacions que, sense dissoldre la unió de fet, afecten les dades de la inscripció constitutiva.
  
2. La inscripció marginal dels pactes a què es refereix l'apartat anterior podrà efectuar-se simultàniament o posteriorment a la inscripció constitutiva i es farà en extracte, fent referència al document que li servisca de suport i a l'expedient administratiu de la unió, on s'arxivarà.
  
Article 8. Inscripcions de baixa
  
1. La inscripció de baixa és aquella que té com objecte declarar l'extinció d'una unió de fet en el Registre Administratiu d'Unions de Fet de la Comunitat Valenciana, als efectes de la Llei 1/2001, de 6 d'abril, de la Generalitat Valenciana, reguladora de les Unions de Fet.
  
2. Es procedirà a la baixa en el registre de la inscripció constitutiva i de les inscripcions marginals d'una unió de fet en els supòsits següents:
  
a) De comú acord dels membres de la unió de fet.
  
b) Per decisió unilateral d'un dels membres de la unió, notificada a l'altre per qualsevol mitjà que deixe constància de la recepció per aquell o el seu representant, així com de la data de recepció, de la identitat i del contingut de la decisió.
  
c) Per mort d'un o dels dos membres de la unió de fet.
  
d) Per separació de fet de més de sis mesos dels membres de la unió de fet.
  
e) Per matrimoni d'un o dels dos membres de la unió de fet.
  
3. També es procedirà a inscriure la baixa quan, pel trasllat del domicili habitual, cap dels membres de la unió de fet es trobe empadronat a la Comunitat Valenciana.
  
4. Els membres de la unió de fet estan obligats, encara que siga separadament, a sol·licitar la cancel·lació en el Registre Administratiu d'Unions de Fet de la Comunitat Valenciana quan concórrega qualssevol de les causes que donen lloc a l'extinció de la unió.
  
Article 9. La reconciliació. Efectes
  
1. Si abans de la inscripció de baixa de la unió de fet en el registre, els membres de la unió comuniquen que s'han reconciliat i compareixen personalment en la forma establida en l'article 15.1 d'aquest reglament, no correspondrà la inscripció de baixa ni de les marginals.
  
2. En el cas que es produïra la reconciliació dels membres d'una unió de fet quan no hagueren transcorregut encara sis mesos des de la inscripció de baixa en el Registre Administratitu d'Unions de Fet de la Comunitat Valenciana, els membres de la unió de fet extingida podran instar la inscripció novament en l'esmentat registre, sense necessitat de justificar la concurrència d'un període ininterromput de prèvia convivència, sempre que realitzen la compareixença personal en la forma establida en l'article 15.1 d'aquest reglament abans que haguera transcorregut l'esmentat termini.
  
3. Si transcorreguts més de sis mesos de la inscripció de baixa en l'esmentat registre d'una unió de fet, les mateixes persones volgueren inscriure novament la unió de fet hauran d'observar els requisits exigits en l'article 6 i en la secció primera del capítol III d'aquest reglament.
  
4. Les reconciliacions dels membres de les unions de fet integrades, parcialment o totalment, per persones al servei de l'administració Pública de la Generalitat Valenciana no podran donar lloc a nous gaudis del permís per inscripció al Registre d'Unions de Fet.
  
Article 10. Publicitat formal del registre
  
1. El contingut del registre s'acreditarà mitjançant certificats expedits pel funcionari encarregat d'aquest.
  
2. Únicament podran lliurar-se certificats quan ho sol·licite qualsevol dels membres de la unió de fet, o de les Administracions Públiques, quan aquests certificats foren necessaris per al reconeixement de drets als membres de la unió, o dels jutges o tribunals de justícia.
  
Article 11. Efectes de la inscripció
  
La inscripció constitutiva en el Registre Administratiu d'Unions de Fet de la Comunitat Valenciana serà requisit necessari perquè siguen aplicables als integrants de la unió de fet els beneficis, drets i obligacions previstos en el capítol V de la Llei 1/2001, de 6 d'abril, de la Generalitat Valenciana, reguladora de les Unions de Fet.
  
Article 12. Gratuïtat de les inscripcions i dels certificats
  
Serà gratuïta la pràctica dels assentaments en el registre i els certificats que se n'expedisquen.
  
Capítol III
  
Procediment per a les inscripcions
  
Secció Primera
  
Procediment per a les inscripcions constitutives
  
Article 13. Iniciació del procediment
  
1. El procediment s'inicia a instància de les persones que pretenguen formar part de la unió de fet, mitjançant la presentació de la corresponent sol·licitud que haurà de ser subscrita per aquests dos membres de la unió, o en el supòsit indicat en l'últim paràgraf d'aquest apartat.
  
Si la sol·licitud és subscrita per un dels membres de la unió de fet, l'encarregat del registre requerirà a l'altra persona designada en la sol·licitud com a membre perquè en un termini màxim de deu dies manifeste expressament la seua intenció de formar part de la unió, amb l'advertiment que si no emplena el requeriment en aquest termini no es podrà tenir per iniciat el procediment d'inscripció constitutiva. El termini del requeriment podrà ser ampliat fins a cinc dies més, a petició de l'interessat o a iniciativa de l'encarregat del registre, quan l'emplenament del requeriment presente dificultats especials.
  
En tot cas, el procediment s'entendrà iniciat en el moment que l'altre membre preste també la seua conformitat per escrit, sempre que siga presentat dins del termini concedit en el requeriment.
  
2. S'obrirà un expedient administratiu per cada sol·licitud d'inscripció constitutiva d'una unió de fet, el qual quedarà integrat per la sol·licitud i la resta de la documentació que acompanye a aquesta o que siga posteriorment presentada. Les sol·licituds d'inscripció marginal i de baixa s'uniran a l'expedient principal.
  
Article 14. Sol·licitud d'inscripció
  
1. La sol·licitud d'inscripció es formularà per escrit dirigit al Registre Administratiu d'Unions de Fet de la Comunitat Valenciana, i es consignarà en aquesta, declaració responsable que no té una altra unió estable amb una altra persona ni una altra unió de fet inscrita, que no té entre si relació de parentiu en línia recta per consanguinitat o adopció, ni en línia col·lateral per consanguinitat o adopció dins del tercer grau.
  
La sol·licitud haurà d'anar acompanyada dels documents següents:
  
a) Còpia dels documents d'identificació dels sol·licitants.
  
b) Acreditació de l'emancipació, si és procedent.
  
c) Certificat o fe d'estat civil.
  
d) Certificat del padró municipal que acredite que, almenys, un dels sol·licitants té la condició de veí de qualsevol municipi de la Comunitat Valenciana.
  
e) Sentència d'incapacitació que els considera amb capacitat per a contraure matrimoni, si és procedent.
  
2. En el cas que la sol·licitud d'inscripció no és presentada directament davant del Registre Administratiu d'Unions de Fet de la Comunitat Valenciana, l'encarregat d'aquest registre, quan tinguera coneixement de l'esmentada sol·licitud, comunicarà als interessats el dia i l'hora en què hauran de comparéixer personalment davant del registre en la forma prevista en l'article 15.1 d'aquest reglament per a la tramitació de l'expedient d'inscripció.
  
3. Si l'encarregat del registre, o el funcionari designat a l'efecte, apreciara qualsevol carència o defecte en la sol·licitud o en la documentació presentada, requerirà als interessats perquè en el termini màxim de deu dies esmenen la falta o acompanyen els documents preceptius, advertint-los que si no ho feren així, es procedirà a declarar la caducitat del procediment. El termini del requeriment podrà ser ampliat fins a cinc dies més, a petició de l'interessat o a iniciativa de l'encarregat del registre, quan l'aportació dels documents requerits presente dificultats especials.
  
Article 15. Compareixença personal
  
1. Una vegada iniciat el procediment, perquè puga adoptar-se la resolució per la qual s'acorde la inscripció de la unió de fet, hauran de comparéixer personalment i conjuntament els dos membres d'aquesta davant l'encarregat del Registre Administratiu d'Unions de Fet de la Comunitat Valenciana, o d'acord amb allò que disposa l'article 3.2 d'aquest reglament en la corresponent Direcció Territorial de la Conselleria de què depenga el registre.
  
No obstant això, serà suficient la compareixença d'un dels membres de la unió de fet si s'aporta escriptura pública en què quede constància que aquests dos membres manifesten la seua voluntat de constituir una unió de fet. Igualment, serà admissible la compareixença d'apoderat de poder notarial especial a l'efecte, sempre que es produïsca la compareixença personal de l'altre membre.
  
2. Si per malaltia, dificultat de desplaçament o per qualsevol altra circumstància d'anàlogues característiques degudament acreditada, resulta impossible o molt onerosa la compareixença d'algun dels membres de la unió de fet, l'encarregat del registre o qualsevol funcionari designat a l'efecte podrà prendre-li declaració directament en el lloc on es trobe.
  
3. Cap dels membres de la unió de fet podrà atribuir-se la representació de l'altre sense que li siga conferida.
  
Article 16. Forma d'acreditar la convivència
  
La prèvia convivència lliure, pública, notòria i ininterrompuda, en relació d'afectivitat, s'acreditarà mitjançant la declaració de dos testimonis majors d'edat en ple exercici dels seus drets civils.
  
Article 17. Testimonis
  
No podrà actuar com a testimoni la persona en què concórrega alguna de les circumstàncies següents:
  
a) Ser menor d'edat.
  
b) Ser el testimoni, en prestar declaració, empleat del que l'haguera proposat o estar al seu servei.
  
c) Haver sigut condemnat el testimoni per fals testimoni.
  
Article 18. Resolució
  
1. El centre directiu amb competències en matèria d'inscripció d'entitats jurídiques, en el termini màxim d'un mes a comptar des de la compareixença personal dels membres de la unió davant del Registre Administratiu d'Unions de Fet de la Comunitat Valenciana en la forma prevista en l'article 15.1 d'aquest reglament, dictarà resolució motivada sobre la concessió o denegació de la sol·licitud d'inscripció, entenent-se estimada si no s'haguera dictat en l'esmentat termini.
  
2. En el cas que la sol·licitud d'inscripció és estimada, l'encarregat del registre procedirà a estendre el corresponent assentament en el Llibre Registre.
  
3. Contra la denegació de la inscripció podrà interposar-se el recurs administratiu que corresponga.
  
Secció Segona
  
Procediment per a les inscripcions marginals
  
Article 19. Iniciació del procediment
  
1. El procediment s'inicia a instància dels membres de la unió de fet, mitjançant la presentació de la corresponent sol·licitud.
  
2. La sol·licitud d'inscripció dels pactes reguladors de les relacions econòmiques podrà realitzar-se simultàniament amb la de la inscripció constitutiva de la unió de fet.
  
Article 20. Sol·licitud d'inscripció
  
1. La sol·licitud d'inscripció marginal es formularà per escrit dirigit al Registre Administratiu d'Unions de Fet de la Comunitat Valenciana, i podrà acompanyar-se a aquesta:
  
a) Documentació que deixe constància del canvi de domicili, de les dades personals, o d'aquelles modificacions que, sense dissoldre la unió de fet, afecten les dades de la inscripció constitutiva.
  
b) Documentació dels pactes que regeixen les relacions econòmiques dels membres de la unió de fet durant la convivència i per a la liquidació després del seu cessament. En aquest cas, haurà d'acompanyar-se declaració responsable, subscrita per aquests dos membres, de l'inexistència de declaració judicial d'invalidesa de tals pactes i que no es troben pendents de resolució judicial.
  
2. En els supòsits de l'apartat a) anterior, per a la inscripció marginal serà suficient amb la presentació de la sol·licitud per un dels membres de la unió de fet, tot acompanyant la corresponent documentació justificativa, sense necessitat de compareixença personal davant del Registre Administratiu d'Unions de Fet de la Comunitat Valenciana.
  
3. Si l'encarregat del Registre, o el funcionari designat a l'efecte, apreciara qualsevol carència o defecte en la sol·licitud o en la documentació presentada, requerirà als interessats perquè en el termini màxim de deu dies esmenen la falta o acompanyen els documents preceptius, advertint-los que si no ho feren així, es procedirà a declarar la caducitat del procediment. El termini del requeriment podrà ser ampliat fins a cinc dies més, a petició de l'interessat o a iniciativa de l'encarregat del registre, quan l'aportació dels documents requerits presente dificultats especials.
  
Article 21. Compareixença personal per a la inscripció de pactes
  
1. Perquè puga dictar-se la resolució que ordene la inscripció de la nota marginal relativa als pactes que regeixen les relacions econòmiques dels membres de la unió de fet durant la convivència o per a la liquidació després del seu cessament, hauran de comparéixer personalment i conjuntament els dos membres de la unió de fet davant de l'encarregat del Registre Administratiu d'Unions de Fet de la Comunitat Valenciana o d'acord amb el que disposa l'article 3.2 d'aquest reglament en la corresponent Direcció Territorial de la Conselleria de què depenga el registre.
  
No obstant això, serà suficient la compareixença d'un dels membres de la unió de fet si s'aporta escriptura pública en què quede constància dels esmentats pactes reguladors. Igualment, serà admissible la compareixença d'apoderat de poder notarial especial a l'efecte, sempre que es produïsca la compareixença personal de l'altre membre.
  
2. Si la sol·licitud d'inscripció dels pactes reguladors és subscrita per un dels membres de la unió de fet, l'encarregat del registre requerirà a l'altra persona designada en la sol·licitud com a membre perquè en un termini màxim de deu dies manifeste expressament la seua conformitat a la inscripció registral dels pactes, amb l'advertiment que si no emplena el requeriment en aquest termini, es procedirà a declarar la caducitat del procediment d'inscripció de la nota marginal. En el cas que aquest membre prestara també la seua conformitat, l'encarregat del registre comunicarà als interessats el dia i l'hora en què hauran de comparéixer personalment davant del registre en la forma prevista en l'article 15.1 per a la tramitació de l'expedient d'inscripció de la nota marginal.
  
3. L'encarregat del registre presumirà com a vàlids els pactes que regulen les relacions econòmiques, sempre que no hagen sigut invalidats pels òrgans judicials i que no estigueren pendents de pronunciament judicial.
  
4. Cap dels membres de la unió de fet podrà atribuir-se la representació de l'altre sense que li siga conferida.
  
Article 22. Resolució
  
1. El centre directiu amb competències en matèria d'inscripció d'entitats jurídiques, en el termini màxim d'un mes, dictarà resolució motivada sobre la concessió o denegació de la sol·licitud d'inscripció, i s'entendrà estimada si no s'haguera dictat en l'esmentat termini.
  
Aquest termini començarà a comptar:
  
a) Quan es pretenga la inscripció prevista en l'apartat a) de l'article 20.1 d'aquest reglament, des del moment en què la sol·licitud tinga entrada en el Registre Administratiu d'Unions de Fet de la Comunitat Valenciana.
  
b) Quan es pretenga la inscripció dels pactes reguladors de les relacions econòmiques, començarà a comptar des de la compareixença personal dels membres de la unió davant del Registre Administratiu d'Unions de Fet de la Comunitat Valenciana en la forma prevista en l'article 14.2 d'aquest reglament.
  
2. En el cas que la sol·licitud d'inscripció és estimada, l'encarregat del registre procedirà a estendre el corresponent assentament en el Llibre Registre.
  
3. Contra la denegació de la inscripció podrà interposar-se el recurs administratiu que corresponga.
  
Secció Tercera
  
Procediment per a les inscripcions de baixa
  
Article 23. Iniciació del procediment
  
1. El procediment s'inicia a instància de qualsevol dels membres de la unió de fet, mitjançant la presentació de la corresponent sol·licitud.
  
2. En el cas que la sol·licitud d'inscripció de baixa obeïra al comú acord dels membres de la unió de fet, se subscriurà per aquests dos membres.
  
Article 24. Sol·licitud d'inscripció
  
1. La sol·licitud d'inscripció es formularà per escrit dirigit al Registre Administratiu d'Unions de Fet de la Comunitat Valenciana, aportant la documentació que justifique la concurrència d'alguna de les causes d'extinció de la unió de fet.
  
2. En el cas que la sol·licitud d'inscripció de baixa no és presentada directament davant del Registre Administratiu d'Unions de Fet de la Comunitat Valenciana l'encarregat d'aquest registre, quan tinguera coneixement de l'esmentada sol·licitud, comunicarà als interessats el dia i l'hora en què hauran de comparéixer personalment davant del registre en la forma prevista en l'article 15.1 d'aquest reglament, per a la tramitació de l'expedient d'inscripció de baixa.
  
3. Si l'encarregat del registre, o el funcionari designat a l'efecte, apreciara qualsevol altra carència o defecte en la sol·licitud o en la documentació presentada, requerirà als interessats perquè en el termini màxim de deu dies esmenen la falta o acompanyen els documents preceptius, advertint-los que si no ho feren així, es procedirà a declarar la caducitat del procediment. El termini del requeriment podrà ser ampliat fins a cinc dies més, a petició de l'interessat o a iniciativa de l'encarregat del registre, quan l'aportació dels documents requerits presente dificultats especials.
  
Article 25. Compareixença personal
  
1. La inscripció de baixa de comú acord exigeix la compareixença personal i conjunta d'aquests dos membres en el corresponent Registre Administratiu d'Unions de Fet de la Comunitat Valenciana o d'acord amb allò disposat l'article 3.2 d'aquest reglament en la corresponent Direcció Territorial de la Conselleria de què depenga el registre.
  
No obstant això, serà suficient la compareixença d'un dels membres de la unió de fet si s'aporta escriptura pública en què quede constància de la voluntat d'aquests dos membres de cancel·lar la inscripció registral. Igualment, serà admissible la compareixença d'apoderat de poder notarial especial a l'efecte, sempre que es produïsca la compareixença personal de l'altre membre.
  
2. La pèrdua del veïnat administratiu en la Comunitat Valenciana dels membres de la unió s'acreditarà mitjançant declaració responsable d'aquests dos, en la forma prevista en l'apartat 1 anterior.
  
3. La decisió unilateral d'extinció de la unió de fet s'acreditarà mitjançant declaració firmada per l'interessat, en compareixença personal davant de l'encarregat del Registre Administratiu d'Unions de Fet de la Comunitat Valenciana, havent de justificar la notificació d'aquesta decisió a l'altre membre de la unió per qualsevol mitjà que deixe constància de la recepció per aquell o el seu representant, així com de la data de recepció, de la identitat i del contingut de la decisió. També serà admissible la compareixença personal d'apoderat de poder notarial especial a l'efecte.
  
4. La separació de fet per més de 6 mesos haurà de ser acreditada mitjançant la declaració de dos testimonis majors d'edat en ple exercici dels seus drets civils, o mitjançant acta notarial de notorietat o document judicial, sempre que quede constància en aquestes que ha transcorregut un període de més de 6 mesos des de la separació. En tot cas, serà exigible la compareixença personal davant de l'encarregat de Registre Administratiu d'Unions de Fet de la Comunitat Valenciana almenys, d'un dels membres de la unió que cal extingir, o d'apoderat de poder notarial especial a l'efecte.
  
5. No serà necessària la compareixença personal dels membres de la unió de fet per a l'acreditació de la mort o el matrimoni d'un d'ells, supòsits en què n'hi haurà prou amb la presentació de la sol·licitud, a la qual s'acompanye el certificat de defunció o de matrimoni del Registre Civil, segons corresponga.
  
Article 26. Cancel·lació d'ofici
  
En els supòsits de mort o matrimoni d'un dels membres de la unió de fet, o quan, pel trasllat del domicili habitual, cap dels membres de la unió de fet es trobe empadronat a la Comunitat Valenciana, podrà efectuar-se d'ofici la inscripció de baixa, si el registre tinguera constància fefaent de qualsevol d'aquestes circumstàncies, amb la prèvia audiència als interessats.
  
Article 27. Resolució
  
1. El centre directiu amb competències en matèria d'inscripció d'entitats jurídiques, en el termini màxim d'un mes, dictarà resolució motivada sobre la concessió o denegació de la sol·licitud de la inscripció de baixa, entenent-se estimada si no s'haguera dictat en l'esmentat termini.
  
Aquest termini començarà a comptar:
  
a) Quan no és necessària la compareixença personal d'algun membre de la unió de fet, des del moment en què la sol·licitud de cancel·lació tinga entrada en el Registre Administratiu d'Unions de Fet de la Comunitat Valenciana.
  
b) En la resta dels supòsits, des de la compareixença personal dels membres de la unió davant del Registre Administratiu d'Unions de Fet de la Comunitat Valenciana en la forma prevista en l'article 15.1 d'aquest reglament.
  
2. En el cas que la sol·licitud d'inscripció de baixa és estimada, l'encarregat del registre procedirà a estendre el corresponent assentament en el Llibre Registre.


Còpia Permalink ELI